**UNESCO projekt Veselje do znanosti**

V četrtek, 7. novembra 2024, so se učenke 9. b razreda udeležile UNESCO projekta z naslovom *Veselje do znanosti*, ki je potekal na Gimnaziji Celje-Center. Dogodek je bil priložnost za mlade, da se pobliže spoznajo z znanostjo ter njeno vlogo v sodobnem svetu.

Srečanje smo začeli s prireditvijo in zanimivim predavanjem Simona Konečnika z naslovom Kako umetna inteligenca oblikuje naš danes in kroji jutri. Predavanje je udeležencem predstavilo, kako hitro umetna inteligenca spreminja svet okoli nas ter kakšne vplive lahko pričakujemo v prihodnosti. Po predavanju je sledila pogostitev, med katero smo si lahko ogledali tudi šolske prostore in se pobliže spoznali z gostitelji.

Osrednja dejavnost dogodka pa so bile praktične delavnice, kjer so se učenke lahko preizkusile v znanstvenih eksperimentih. Naša dekleta so obiskala tri različne delavnice:

1. **Male živali** – kjer so spoznavala manjše živalske vrste, njihovo anatomijo in posebnosti njihovega obnašanja;
2. **Kalorična vrednost oreščkov** – delavnica, na kateri so raziskovala energijsko vrednost orehov in se seznanila z osnovnimi principi prehranske znanosti;
3. **Virtualni reliefni peskovnik** – interaktivna delavnica, ki je združevala geografijo in tehnologijo. Z uporabo peskovnika in digitalnih orodij so dekleta ustvarjala in raziskovala.

Udeležba na projektu *Veselje do znanosti* je bila za učenke navdihujoča in je dodatno spodbudila njihovo zanimanje za znanstvena področja. Takšna srečanja mladim omogočajo ne samo pridobivanje novega znanja, ampak tudi razvijanje kritičnega razmišljanja in raziskovalnega duha, ki bo zagotovo koristil v njihovem nadaljnjem šolskem in poklicnem življenju.

Fotografije prikazujejo učenke med delavnicami.

Zapisala in fotografirala: Nika Novak



